**Ministru kabineta rīkojuma „Par iemaksām EDSO Speciālās novērošanas misijas Ukrainā, ANO Augstā komisāra cilvēktiesībās biroja, ANO Dzimumu līdztiesības un sieviešu iespēju veicināšanas institūcijas, UNESCO Starptautiskās komunikāciju attīstības programmas, ANO Augstā komisāra bēgļu lietās biroja, ANO Humānās palīdzības aģentūras, ANO Palestīniešu bēgļu aģentūras, OECD Ukrainas rīcības plāna un Eiropas demokrātijas fonda budžetos” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Mērķis ir veikt iemaksas Latvijai nozīmīgās organizācijās, kurās tiek izskatīti Latvijai svarīgi jautājumi, lai nodrošinātu tās interešu pārstāvību un nostiprinātu Latvijas kā uzticamas sabiedrotās tēlu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ārlietu ministrija plāno veikt iemaksas deviņu starptautisku institūciju - (1) Eiropas drošības un sadarbības organizācijas Speciālās novērošanas misijas Ukrainā, (2) Apvienoto Nāciju Organizācijas (turpmāk – ANO) Augstā komisāra cilvēktiesību lietās biroja, (3) ANO Dzimumu līdztiesības un sieviešu iespēju veicināšanas institūcijas, (4) UNESCO Starptautiskās komunikāciju attīstības programmas (5) ANO Augstā komisāra bēgļu lietās biroja, (6) ANO Humānās palīdzības aģentūras, (7) ANO Palestīniešu bēgļu aģentūras (8) Ekonomiskās sadarbības un attīstības organizācijas Ukrainas rīcības plāna un (9) Eiropas demokrātijas fonda budžetos, pamatojoties uz un sekmējot sekojošos tiesību aktos noteikto Latvijas ārpolitikas aktuālo virzienu ievērošanu:* 2017. gada Ziņojums par valsts ārpolitiku un Eiropas Savienības jautājumiem;
* 2016. gada Ārlietu ministrijas Attīstības sadarbības politikas pamatnostādnes 2016.-2020.gadam.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.EDSO Speciālā novērošanas misija Ukrainā**Eiropas Drošības un sadarbības organizācijas (turpmāk – EDSO) Speciālā novērošanas misija Ukrainā (turpmāk - SMMU) organizācijas vārdā īsteno īpaši svarīgu uzdevumu, apkopojot faktus un objektīvus novērojumus saspīlējumu skārušajos Ukrainas austrumu rajonos. Misija profesionāli informē par notiekošo Ukrainā, vienlaikus baudot uzticību no visām pusēm un starptautiskajiem spēlētājiem.Latvijas interesēs ir starptautiskās sabiedrības un organizāciju iesaiste situācijas stabilizācijas centienos Ukrainā, tostarp arī starptautisko novērotāju klātbūtne starptautiskās misijās Ukrainā.Finansiāla palīdzība misijas nodrošinājumam būtu ievērojams atbalsts Ukrainai caur EDSO, kas šobrīd nodrošina ziņošanu par notikumiem, kā arī īsteno dialoga veicināšanu, mediāciju un atbruņošanu. Misija tiek finansēta proporcijās 80:20, kur 80% ir dalībvalstu obligātās iemaksas, bet 20% ir brīvprātīgās, līdz ar to dalībvalstīm solidāri jānodrošina 1/5 misijas finansējuma.Ņemot vērā misijas nozīmīgumu tālākas situācijas eskalācijas Ukrainā novēršanā, kā arī to, ka novērotāju rindās ir vairāki Latvijas pārstāvji, tad Latvijas iemaksas veikšana EDSO speciālajā novērošanas misijas projektā ir būtiski nepieciešama. Latvijas iemaksa EDSO SMMU:* sniegtu Latvijas ieguldījumu Ukrainas krīzes risināšanā;
* veicinātu Latvijas kā atbilstošas un uzticamas partneres tēlu, kas ne tikai vārdos, bet arī darbos pierāda savus nodomus;
* ļautu Latvijai kā donorvalstij pozicionēt savu nostāju iepretim partnervalstīm;
* sniegtu labākas iespējas risināt jautājumus par Latvijas ekspertu plašāku nosūtīšanu šajā EDSO misijā.

Pēdējās brīvprātīgās iemaksas EDSO SMMU Latvija veica 2015 gadā.**2. ANO Augstā komisāra cilvēktiesību lietās birojs**ANO Augstā komisāra cilvēktiesību jautājumos birojs (turpmāk – OHCHR), kas tika nodibināts 1993. gadā, ir galvenā ANO institūcija cilvēktiesību jomā. OHCHR darbojas kā Augstā komisāra sekretariāts, kas seko līdzi cilvēktiesību likumdošanai un citu ANO cilvēktiesību institūciju darbībai. Tā darbība notiek trīs galvenajās jomās: (1) cilvēktiesību standartu uzstādīšanā, (2) cilvēktiesību ievērošanas uzraudzīšanā un (3) atbalsta sniegšanā to īstenošanai nacionālajā līmenī. OHCHR sniedz tehnisku un saturisku atbalstu cilvēktiesību līgumu uzraudzības institūcijām un mehānismiem, tostarp ANO Cilvēktiesību padomei. OHCHR personāls strādā vairāk nekā 60 valstīs gan reģionālajos un valstu birojos, gan arī ANO miera misijās. Saskaņā ar Pārvaldības plānu 2018.–2021. gadam, OHCHR plāno stiprināt darbības, kas novērš konfliktus, vardarbību un nedrošību; paplašināt pilsoniskās sabiedrības telpu un stiprināt cilvēktiesību ievērošanu pasaulē.Lai gan cilvēktiesības ir viens no trīs ANO sistēmas pīlāriem, joprojām mazāk kā četri procenti no ANO regulārā budžeta ir atvēlēti šai jomai. OHCHR īstenotās aktivitātes tiek finansētas gan no ANO ikgadējā budžeta, gan no brīvprātīgajiem maksājumiem. Tieši dalībvalstu un citu donoru brīvprātīgie maksājumi sastāda lielāko daļu – sešdesmit procentus – no OHCHR budžeta.Kopš kļūšanas par ANO dalībvalsti 1991. gadā Latvija cieši sadarbojas ar dažādām ANO sistēmas apakšstruktūrām, tostarp ar OHCHR. Latvija ir ratificējusi galvenos starptautisko cilvēktiesību instrumentus, ieviesusi atbilstošo likumdošanu un atbalsta cilvēktiesību normu ieviešanas veicināšanu un aizsardzību pasaulē. Pateicoties aktīvai darbībai un lobēšanai, 2014. gada rudenī Latvija tika ievēlēta ANO Cilvēktiesību padomē uz 2015.- 2017. gada termiņu. Iemaksa OHCHR budžetā Latvijai nodrošinātu:* praktisku ieguldījumu ES Stratēģiskā ietvara par cilvēktiesībām un demokrātiju īstenošanā;
* efektīvu politisko dialogu ar ANO Augsto komisāru cilvēktiesību jautājumos un starptautiskās prakses cilvēktiesību jomā apgūšanu Latvijas ārpolitikas mērķu īstenošanai.

Pēdējo brīvprātīgo iemaksu OHCHR Latvija veica 2016.gadā.**3.ANO Dzimumu līdztiesības un sieviešu iespēju veicināšanas institūcija**2010. gadā izveidotā ANO Dzimumu līdztiesības un sieviešu iespēju veicināšanas institūcija (turpmāk - Institūcija) ir vadošā organizācija pasaulē dzimumu līdztiesības, vienlīdzīgu ekonomisko un politisko iespēju sievietēm veicināšanā un diskriminācijas pret sievietēm un meitenēm mazināšanā. Institūcija (1) sniedz atbalstu starpvaldību institūcijām politiku, globālo standartu un normu formulēšanā, (2) sniedz tehnisko un finansiālo palīdzību dalībvalstīm šo standartu īstenošanā, (3) aktīvi sadarbojas ar pilsonisko sabiedrību, kā arī (4) strādā pie visaptverošas ANO sistēmas atbildības veicināšanas attiecīgajos jautājumos.Institūcijas finansējumu veido dalībvalstu iemaksas un privātā sektora pārstāvju, nevalstisko organizāciju, ANO aģentūru, nodibinājumu un nacionālo komiteju veiktie maksājumi. Neskatoties uz valstu valdību regulāri veiktajiem maksājumiem, iemaksu apjoms Institūcijas budžetā nav pietiekošs.Iemaksa ANO Dzimumu līdztiesības un sieviešu iespēju veicināšanas institūcijas budžetā Latvijai nodrošinātu:* iespēju sekmēt Latvijas prioritāro jautājumu cilvēktiesību jomā – sieviešu tiesību un dzimumu līdztiesības – risināšanu starptautiskā līmenī;
* platformu vienai no Latvijas divpusējās un daudzpusējās attīstības sadarbības politikas prioritārajiem virzieniem – dzimumu līdztiesības un sieviešu iespējas veicināšanas – sekmēšanai;
* atbalstu Institūcijas īstenotajām aktivitātēm un projektiem Austrumu partnerības valstīs, kas ir viena no Latvijas ārpolitikas prioritātēm;
* Latvijas starptautiskā tēla nostiprināšanu, kandidējot darbam ANO Sieviešu statusa komisijas dalībvalsts statusā no 2021. gada līdz 2025. gadam.

Pēdējo brīvprātīgo iemaksu Latvija veica 2016.gadā.**4.UNESCO Starptautiskās komunikāciju attīstības programma**UNESCO Starptautiskās komunikāciju attīstības programma (turpmāk IPDC) ir vienīgais daudzpusējais forums-starpvaldību programma mediju attīstības veicināšanas jomā attīstības un pēckonflikta valstīs. Programma ne tikai sniedz atbalstu mediju projektiem, bet arī nodrošina veselīgu vidi plurālistisku un brīvu mediju izaugsmei attīstības valstīs. Programmas ietvaros tiek sniegts finansiāls atbalsts sabiedrībai būtisku mediju projektu realizēšanai, ievērojot IPDC prioritātes – žurnālistu drošību, UNESCO mediju attīstības indikatoru piemērošanu, uz zināšanām veidotu mediju attīstīšanu, kā arī mediju ekspertu apmācību.IPDC izvērtē un lemj par atbalstu projektiem, kuru mērķis ir:* izteiksmes brīvības un mediju daudzveidības veicināšana;
* sabiedrisko mediju attīstīšana;
* žurnālistu profesionālās izaugsmes sekmēšana;
* starptautisko partnerību veidošana;
* žurnālistu un mediju vadītāju spēju uzlabošana, tostarp žurnālistikas izglītības uzlabošana.

Veicot iemaksu IPDC, Latvija:* pilda savu politisko apņemšanos veikt ieguldījumu pasaules preses brīvības stiprināšanā un attīstībā;
* aizstāv Latvijas intereses kopējā mediju vides kvalitātes uzlabošanā, sniedzot palīdzību attīstības valstīm brīvu mediju darbībai;
* īsteno ārpolitikas uzdevumu par Latvijas iesaistes un ietekmes palielināšanu starptautiskajās organizācijās.

Latvija ir ievēlēta IPDC Starpvaldību padomē uz 2016.-2019. gada termiņu. Latviju Padomē pārstāv žurnāliste Sanita Jemberga.Pēdējo brīvprātīgo iemaksu IPDC Latvija veica 2016.gadā.**5.ANO Augstā komisāra bēgļu lietās birojs**ANO Augstā komisāra bēgļu jautājumos birojs (turpmāk – UNHCR) tika nodibināts 1950. gadā un ir viena no pasaules vadošajām cilvēktiesību organizācijām, kas koordinē starptautiskos centienus bēgļu tiesību aizsardzības un labklājības nodrošināšanā, kā arī mēģina rast ilgtermiņa risinājumu bēgļu problēmām. UNHCR strādā, lai nodrošinātu tiesību uz drošu patvērumu īstenošanu, mēģinot rast bēgļiem iespējas brīvprātīgi atgriezties savā sākotnējā mītnes valstī, integrēties lokāli vai pārcelties uz trešajām valstīm. UNHCR arī ir piešķirts mandāts sniegt palīdzību bezvalstniekiem un iekšēji pārvietotajām personām. Īstenojot savu mandātu, UNHCR uzmanību pievērš īpaši neaizsargātu personu grupu tiesību īstenošanai, tostarp bērnu tiesību aizsardzībai un vienlīdzīgu tiesību sievietēm un meitenēm sekmēšanai.UNHCR ir pārstāvēts 128 valstīs un sniedz palīdzību aptuveni 68,5 miljoniem bēgļu, pārvietoto personu un bezvalstnieku. UNHCR lielākās operācijas tiek īstenotas Sīrijā, Dienvidsudānā, Kongo, Bangladešā, Afganistānā, Kolumbijā, Centrālāfrikas Republikā, Mali, Pakistānā, Jordānijā, Libānā, Turcijā un Irākā. UNHCR īstenotajās operācijās nozīmīgu lomu spēlē nacionālās valdības, ANO institūcijas un nevalstisko sektoru pārstāvoši partneri. Jaunu konfliktsituāciju rezultātā piespiedu kārtā pārvietoto personu skaits arvien pieaug, papildinot to bēgļu skaitu, kas nonākuši ieilgušās un neatrisinātās bēgļu situācijās. UNHCR savā darbībā saskaras ar jauniem izaicinājumiem, piemēram, ilgstoši konflikti un klimata pārmaiņas. Brīvprātīgās iemaksas UNHCR budžetā ir vitāli nepieciešamas tā funkciju nodrošināšanai.2018. gada UNHCR biroja budžeta pieprasījums sasniedzis 7,7 miljardus ASV dolāru. Savukārt 2017. gadā brīvprātīgo iemaksu apjoms sasniedza 3,89 miljardus ASV dolāru. Brīvprātīgās iemaksas veido aptuveni 97 procentus no UNHCR finansējuma.Latvijas iemaksa UNHCR budžetā:* nodrošinātu iespējas aizstāvēt Latvijas intereses un pozīcijas ANO sistēmā;
* veicinātu ieguldījumu Latvijas starptautisko saistību Tūkstošgades attīstības mērķu definēto prioritāšu izpildē un nostiprinātu Latvijas kā donorvalsts statusu (iemaksas klasificējas kā oficiālā attīstības palīdzība);
* veicinātu līdzvērtīgu politisko dialogu ar UNHCR, kā arī iespējas izmantot UNHCR ekspertīzi Latvijas interesēs.

Latvija brīvprātīgās iemaksas UNHCR ir veikusi vairākkārt, gan kā iezīmētos maksājumus ar specifisku mērķi, piemēram, Sīrijas bēgļiem, gan kā neiezīmētus maksājumus, ko UNHCR izlieto atbilstoši vajadzībām.Pēdējo brīvprātīgo iemaksu UNHCR budžetā Latvija veica 2016.gadā. **6.ANO Humānās palīdzības aģentūra, palīdzība Ukrainai**1991.gadā izveidotais Apvienoto Nāciju Organizāciju Humanitāro lietu koordinācijas birojs (turpmāk – ANO OCHA) ir vadošā organizācija pasaulē, kas koordinē humānās palīdzības sniegšanu krīzes situācijās nonākušajiem cilvēkiem. ANO OCHA mandāts ietver (1) humānās palīdzības koordināciju, (2) humānās palīdzības finansēšanu, (3) humānās palīdzības dienas kārtības izveidi, (4) konfliktos un dabas katastrofās iesaistīto interešu aizstāvību un (5) informācijas apmaiņu. ANO OCHA arī veic humānās palīdzības finansējuma izlietošanas monitoringu.ANO OCHA Ukrainā galvenokārt nodarbojas ar palīdzības sniegšanu konfliktā cietušajām personām. Aģentūras mērķis ir nodrošināt šo personu pieeju pārtikai, rūpēties par drošību, veicināt pieeju nepieciešamākajiem pakalpojumiem un palīdzībai, kā arī veicināt drošu vidi un pieeju skolām un izglītībai.Ukraina ir Latvijas palīdzības saņēmējvalsts kopš 2007.gada. Ņemot vērā konfliktu Ukrainā un tā izraisītās sekas, kopš 2014.gada Ukraina ir Latvijas centrālā prioritāte attīstības sadarbības politikā. Bruņotā konflikta seku risināšanai Latvija līdz šim ir ievērojami palielinājusi humānās palīdzības apjomus Ukrainai. Palīdzība tika sniegta gan pārtikas un bērnu preču iegādei, gan ģeneratoru nodrošināšanai, iekšēji pārvietotām personām Ukrainā, kā arī medicīniskajai aprūpei Ukrainā cietušajiem, lai ārstētos Latvijā.Iemaksa ANO OCHA budžetā:* ļautu īstenot Latvijas ārpolitikas prioritātes par palīdzības sniegšanu un atbalstu Ukrainai;
* palīdzētu veicināt jautājuma par konfliktu Ukrainā aktīvu uzturēšanu starptautisko organizāciju dienas kārtībā;
* sniegtu iespēju palīdzēt konfliktā cietušajām personām;
* demonstrētu Latvijas kā donorvalsts gatavību atbalstīt un iesaistīties humānās palīdzības sniegšanā globālā mērogā.

Līdz šim Latvija iemaksas ANO OCHA budžetā palīdzības sniegšanai Ukrainā nav veikusi.**7.ANO Palestīniešu bēgļu aģentūra**ANO Palestīniešu bēgļu aģentūra (turpmāk-UNRWA) ir atbildīga par palestīniešu bēgļu ievainojamākās daļas pamata humāno vajadzību nodrošināšanu, tostarp pamata veselības un sociālos pakalpojumus, tai skaitā bruņota konflikta gadījumos, infrastruktūras un nometņu uzlabošanu, mikrofinansēšanu un ārkārtas palīdzību, kā arī sākumskolas un arodizglītības pakalpojumu sniegšanu.2018. gada sākumā ASV paziņoja par būtisku atbalsta samazinājumu UNRWA (no plānotajiem 125 miljoniem ASV dolāru piešķirot 65 miljonus), līdz ar ko UNRWA saskaras ar būtisku finanšu krīzi. 2018. gada sākumā UNRWA finanšu iztrūkums veidoja 446 miljoni ASV dolāru. Kopš tā laika UNRWA ir īstenojusi plašus taupības pasākumus – ir aizvērti vairāki biroji, kā arī samazināts finansējums pamatprogrammas izpildei, ārkārtas aktivitāšu īstenošanai utt. Tajā pašā laikā ir audzis reģistrēto palestīniešu bēgļu skaits un palielinājies viņu nabadzības līmenis. Lai nodrošinātu viņiem minimālos palīdzības pakalpojumus līdz gada beigām, joprojām nepieciešami vismaz 217 miljoni ASV dolāru. Pašreizējais UNRWA finansējums bija pietiekams līdz septembra beigām. ES dalībvalstis ir uzsākušas diskusiju par finansējuma palielināšanas iespējām, lai nodrošinātu tās pamata programmu turpināšanos. Vairākas dalībvalstis jau palielinājušas vai plāno palielināt iemaksas UNRWA. Iemaksa UNRWA budžetā:* sniegtu Latvijai iespēju palīdzēt ievainojamākajai palestīniešu bēgļu kopienas daļai;
* nodrošinātu Latvijas iespējas ieguldīt starptautiskās humānās palīdzības sniegšanā;
* demonstrētu Latvijas kā donora gatavību atbalstīt un iesaistīties humānās palīdzības sniegšanā globālā mērogā;
* veicinātu Latvijas kā atbilstošas un uzticamas partneres tēlu, kas ne tikai vārdos, bet arī darbos pierāda savus nodomus.

Pēdējo brīvprātīgo iemaksu UNRWA budžetā Latvija veica 2014.gadā.**8.OECD Ukrainas Rīcības plāns**2015.gadā tika noslēgts Ekonomiskās sadarbības un attīstības organizācijas (turpmāk-OECD) – Ukrainas Rīcības plāns (turpmāk-rīcības plāns), kura ietvaros darbam korupcijas novēršanas jomā ir noteikta augsta prioritāte. 2018.gada jūnijā šis rīcības plāns tika pagarināts līdz 2020.gadam, apstiprinot Ukrainas un OECD valstu pušu vēlmi turpināt sadarboties ar OECD uzsākto reformu īstenošanā.  Izmantojot OECD sniegtos instrumentus, Latvija var turpināt iesākto darbu, sniedzot ieguldījumu Ukrainas centieniem izskaust korupciju, tajā skaitā, koncentrējoties uz krimināltiesas institūciju stiprināšanu augsta profila korupcijas gadījumu izmeklēšanā, kā arī turpinot atbalstu Nacionālā pretkorupcijas biroja stiprināšanā. Šobrīd pieejamais finansējums ir pietiekams līdz 2018.gada novembra beigām, tādēļ būtiski sniegt ieguldījumu projekta turpinājumam.  Iemaksas rīcības plāna izpildei Latvijai nodrošinātu:* iespēju turpināt iesākto darbu Latvijas attīstības sadarbības prioritāšu veicināšanā starptautiskā līmenī;
* iespēju izmantot Latvijas ekspertīzi pretkorupcijas projektu īstenošanai, balstoties uz Latvijas ekspertu pieredzi un Latvijas institūciju īstenotajiem projektiem šajā jomā;
* Latvijas mērķu īstenošanu attīstības sadarbības politikas jomā.

Pēdējo brīvprātīgo iemaksu rīcības plānā Latvija veica 2015.gadā.**9. Eiropas demokrātijas fonds**2012. gadā Briselē dibinātais Eiropas Demokrātijas fonds (turpmāk - EDF) ir neatkarīgs starptautisks trasta fonds, kura mērķis ir ilgtspējīgas demokrātijas veicināšana ES kaimiņvalstīs, kur uzsākts sabiedrības demokrātiskas attīstības process. EDF kopš dibināšanas ir kļuvis par nozīmīgu instrumentu Eiropas Kaimiņu politikas mērķu sasniegšanā. EDF sniedz iespēju elastīgā, dinamiskā un inovatīvā veidā atbalstīt pilsoniskas sabiedrības nostiprināšanu ES kaimiņu reģionā. 2014. gadā EDF pieņēma lēmumu par mandāta paplašināšanu, uzsākot iniciatīvu “Palīdzība kaimiņu kaimiņiem”. Tādejādi EDF ir iespēja finansēt projektus demokrātisko procesu atbalstam arī Krievijā, Centrālāzijā un Bahreinā.  2017. gadā pieņemts lēmums EDF darbību paplašināt arī uz Rietumbalkāniem. 2017. gadā EDF finansējums tika piešķirts vairāk nekā 160 projektiem 20 valstīs. Kopš 2017. gada EDF vadībā tiek īstenotas vairākas iniciatīvas, kuru mērķis ir stiprināt neatkarīgos medijus Austrumu Partnerības reģionā. Viens no EDF sadarbības partneriem ir Baltijas Mediju izcilības centrs, kurš ar EDF atbalstu 2017. gadā publicēja pētījumu ar rekomendācijām žurnālistu profesionalitātes un neatkarīgo mediju attīstības veicināšanai Austrumu partnerības valstīs. Nacionālajā pozīcijā Nr. 1 „Par Deklarāciju par Eiropas Demokrātijas fonda izveidi” Latvija pauda atbalstu Fonda dibināšanas mērķim. Ar 2012. gada 6. novembra lēmumu Latvijas Republikas Ministru kabinets apstiprināja Fonda statūtus. 2015. gadā Eiropas Parlaments atbalstīja turpmāku ES finansējuma piešķiršanu EDF. 2015. gadā arī dalībvalstis atbalstīja Eiropas Komisijas lēmumu piešķirt 12 miljonus euro EDF atbalstam 2015. - 2018. gadam. Latvijas iemaksa Eiropas demokrātijas fondā:* nodrošinātu Latvijai iespēju realizēt savas ārpolitikas prioritātes par demokrātisko procesu veicināšanu ES kaimiņvalstīs;
* sniegt ieguldījumu EDF fonda centieniem atbalstīt neatkarīgo mediju stiprināšanu Austrumu Partnerības valstīs;
* stiprinātu Latvijas, kā uzticamas sabiedrotās tēlu.

Pēdējo brīvprātīgo iemaksu EDF Latvija veica 2016.gadā.Rīkojuma mērķis ir noteikt, ka Ārlietu ministrija 2018. gadā veic iemaksas:* EDSO Speciālās novērošanas misijas Ukrainā budžetā 30 000 *euro* apmērā;
* ANO Augstā komisāra cilvēktiesību lietās biroja budžetā 20 000 *euro* apmērā;
* ANO Dzimumu līdztiesības un sieviešu iespēju veicināšanas institūcijas budžetā 20 000 *euro* apmērā;
* UNESCO Starptautiskās komunikāciju attīstības programmas budžetā 15 000 *euro* apmērā;
* ANO Augstā komisāra bēgļu lietās biroja budžetā 15 000 *euro* apmērā;
* ANO Humānās palīdzības aģentūras, ar mērķi palīdzība Ukrainai, budžetā 20 000 *euro* apmērā;
* ANO Palestīniešu bēgļu aģentūras budžetā 10 000 *euro* apmērā;
* OECD Ukrainas rīcības plāna budžetā 40 000 *euro* apmērā;
* Eiropas demokrātijas fonda budžetā 10 000 *euro* apmērā.
 |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija  |
| 4. | Cita informācija | Iemaksas iepriekš minēto 9 starptautisko institūciju budžetos 180 000 euro apmērā 2018. gadā tiks nodrošinātas Ārlietu ministrijas budžeta programmā 02.00.00 “Iemaksas starptautiskajās organizācijās” apstiprinātā finansējuma ietvaros, pārdalot līdzekļus no iemaksām ANO un Eiropas attīstības fonda, ņemot vērā precizēto informāciju par veicamo iemaksu apmēru šajās organizācijās. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
|  Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nav attiecināms |
| 3. | Cita informācija | ANO Statūti ir saistoši Latvijai kopš Latvijas iestāšanās brīža ANO 1991. gada 17.septembrī.Eiropas Demokrātijas fonda Statūti tika apstiprināti ar 2012. gada 6. novembra Latvijas Republikas Ministru kabineta lēmumu.OECD statūti ir saistoši Latvijai kopš Latvijas iestāšanās brīža OECD 2016.gada 1. jūlijā. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros |
| 3. | Cita informācija | Nav |

Ārlietu ministrs Edgars Rinkēvičs

K.Grāve 67016390

kitija.grave@mfa.gov.lv